CELEX: 32017D2277
Language: da
Date: 2017-12-08 00:00:00
Title: Kommissionens gennemførelsesafgørelse (EU) 2017/2277 af 8. december 2017 om fastsættelse af, at en midlertidig suspension af den præferencetold, som er fastsat i henhold til artikel 15 i Europa-Parlamentets og Rådets forordning (EU) nr. 19/2013, ikke er hensigtsmæssig for import af bananer med oprindelse i Peru

9.12.2017   
            
            
               DA
            
            
               Den Europæiske Unions Tidende
            
            
               L 326/53
            
         KOMMISSIONENS GENNEMFØRELSESAFGØRELSE (EU) 2017/2277
   af 8. december 2017
   om fastsættelse af, at en midlertidig suspension af den præferencetold, som er fastsat i henhold til artikel 15 i Europa-Parlamentets og Rådets forordning (EU) nr. 19/2013, ikke er hensigtsmæssig for import af bananer med oprindelse i Peru
   EUROPA-KOMMISSIONEN HAR —
   under henvisning til traktaten om Den Europæiske Union og traktaten om Den Europæiske Unions funktionsmåde,
   under henvisning til Europa-Parlamentets og Rådets forordning (EU) nr. 19/2013 af 15. januar 2013 om gennemførelse af den bilaterale beskyttelsesklausul og stabiliseringsmekanismen for bananer i handelsaftalen mellem Den Europæiske Union og dens medlemsstater på den ene side og Colombia, Peru og Ecuador på den anden side (1), særlig artikel 15, stk. 2, og
   ud fra følgende betragtninger:
   
               (1)
            
            
               Der indførtes en stabiliseringsmekanisme for bananer ved handelsaftalen mellem Den Europæiske Union og dens medlemsstater på den ene side og Colombia, Peru og Ecuador på den anden side, som trådte midlertidigt i kraft for så vidt angår Peru den 1. marts 2013.
            
         
               (2)
            
            
               Ifølge denne stabiliseringsmekanisme, som blev indført ved forordning (EU) nr. 19/2013, kan Kommissionen, når en udløsende importmængde af friske bananer (position 0803 00 19 i Den Europæiske Unions kombinerede nomenklatur af 1. januar 2012) fra et af de pågældende lande er overskredet, ved en gennemførelsesretsakt, der skal vedtages i overensstemmelse med hasteproceduren i artikel 14, stk. 4, i forordning (EU) nr. 19/2013, enten midlertidigt suspendere den præferencetold, der finder anvendelse på importen af friske bananer for det pågældende land, eller fastsætte, at en sådan suspension ikke er hensigtsmæssig.
            
         
               (3)
            
            
               Importen til Unionen af friske bananer med oprindelse i Peru overskred den 16. oktober 2017 den tærskel på 93 750 ton, der var blevet fastsat i aftalen.
            
         
               (4)
            
            
               I henhold til artikel 15, stk. 3, i forordning (EU) nr. 19/2013 har Kommissionen derfor taget hensyn til den virkning, som den pågældende import har på situationen på EU-markedet for bananer, for at afgøre, om præferencetolden bør suspenderes. Kommissionen har undersøgt den pågældende imports betydning for prisniveauet i Unionen, udviklingen i importen fra andre kilder samt den generelle stabilitet på EU-markedet for friske bananer.
            
         
               (5)
            
            
               Importen af friske bananer fra Peru udgjorde kun 2,7 % af den samlede import til Unionen af friske bananer, som var omfattet af stabiliseringsmekanismen for bananer, da importmængden overskred tærsklen for 2017. Desuden tegner Peru sig blot for 2,25 % af den samlede import af friske bananer til Unionen.
            
         
               (6)
            
            
               Importen fra store eksportlande, med hvem Unionen også har frihandelsaftaler, navnlig Colombia, Costa Rica og Ecuador, udgjorde hhv. 58,7 %, 61,4 % og 60,4 % af deres respektive tærskler. De »uudnyttede« mængder under stabiliseringsmekanismen (ca. 2,3 mio. ton) er væsentligt højere end den samlede import fra Peru til dato (93 800 ton).
            
         
               (7)
            
            
               Hvad angår priser, havde importen af bananer fra Peru ikke nogen negativ indvirkning på priserne på importen af bananer af alle oprindelser. Faktisk lå prisen på importen af bananer fra Peru i gennemsnit på 732 EUR/ton i de første 8 måneder af 2017, hvilket er over Unionens (vejede) gennemsnitlige importpris for bananer af alle oprindelser (ca. 720 EUR/ton). Sidstnævnte pris følger desuden den årlige tendens og har været forholdsvis stabil.
            
         
               (8)
            
            
               I den efterfølgende vurdering af indvirkningen af denne import på engrospriserne — på det tidspunkt hvor Peru overskred tærsklen — står det klart, at selv om Unionens vejede gennemsnitlige engrospris for bananer (af alle oprindelser) i september 2017 (861 EUR/ton) var 9,5 % lavere end i september 2016 (952 EUR/ton), har engrosprisen på bananer, der er fremstillet i EU, ligget relativt stabilt på 910 EUR/ton i september 2017 sammenlignet med 915 EUR/ton i september 2016.
            
         
               (9)
            
            
               Der er således på nuværende tidspunkt hverken tegn på, at EU-markedets stabilitet er blevet forstyrret af importen af friske bananer fra Peru i mængder, der ligger ud over den definerede årlige udløsende importmængde, eller at dette har haft nogen betydelig indvirkning på EU-producenternes situation.
            
         
               (10)
            
            
               Der er hverken tegn på fare for alvorlig forværring eller på alvorlig forværring af den økonomiske situation i regionerne i EU's yderste periferi i oktober 2017.
            
         
               (11)
            
            
               Derfor synes en suspension af præferencetolden på importen af bananer med oprindelse i Peru ikke at være hensigtsmæssig på nuværende tidspunkt —
            
         VEDTAGET DENNE AFGØRELSE:
   Artikel 1
   Den midlertidige suspension af præferencetold på importen af friske bananer henhørende under position 0803 00 19 i Den Europæiske Unions kombinerede nomenklatur og med oprindelse i Peru er ikke hensigtsmæssig.
   Artikel 2
   Denne afgørelse træder i kraft på dagen for offentliggørelsen i Den Europæiske Unions Tidende.
   
      Udfærdiget i Bruxelles, den 8. december 2017.
      
         
            På Kommissionens vegne
         
         Jean-Claude JUNCKER
         
            Formand
         
      
   
   
      (1)  EUT L 17 af 19.1.2013, s. 1.